জন্মান্ধ নন তাঁরা, দুজনেরই অন্ধ হওয়ার গল্পটা বেশ পুরনো। সেই পাঁচ বছর বয়সে হঠাৎ ডায়রিয়ায় আক্রান্ত হন রেমা মারমা। একনাগাড়ে ১০ দিন ভোগেন। বাবার বাড়ি ফটিকছড়ির ডাবুয়ায় তখনো আধুনিক চিকিৎসার স্পর্শ লাগে নি। উপায় না দেখে উপজাতি কবিরাজের দেওয়া বনাজি ঔষধ খেতে হয় তাকে। পরে কিছুটা উপশম বোধ করতে থাকলেও ধীরে ধীরে অনুভব করতে থাকেন চোখের জ্যোতি নিভে যাচ্ছে। কয়েক দিনের মধ্যে চুড়ান্ত পরিনতি অন্ধত্বে। পরিণত বয়সে তাকে কেউ বিয়ে করতেই চাইলেন না। এর আগে গৃহপরিচারিকা হিসেবে থাকার সুবাদে উপজেলা সদরে অবস্থিত ঘাগড়া ইউপির সাবেক চেয়ারম্যান প্রয়াত শাথোয়াই প্রু মারমা’র বাড়িতে ছিলেন তিনি। একদিন ভাগ্যের চাকা ঘুরে যায়। পরিণয়ে আবদ্ধ হন আর এক অন্ধ সুইজাউ এর সঙ্গে। তারপর গল্পের বর্তমান রূপ। দুই ছেলেমেয়ে।